หุ้นบ้านปูถูก...เริ่มเข้าตานักลงทุนยาวเกิน1ปี
หุ้นบริษัท บ้านปู (BANPU) ปรับตัวลงแรงและเร็วเหลือเกิน จนล่าสุดราคามาอยู่ที่ระดับ 271 บาทต่ำกว่ามูลค่าหุ้นทางบัญชีที่ 292.62 บาท คิดเป็นสัดส่วนราคาต่อมูลค่าหุ้นทางบัญชี (พี/บีวี)แค่ 0.93 เท่าและสัดส่วนราคาต่อกำไรต่อหุ้น (พี/อี) เพียง 9.8 เท่าเท่านั้น แต่หุ้นก็ยังคงถูกเมินจากนักลงทุน...
7 มิ.ย. 2556

หุ้นบริษัท บ้านปู (BANPU) ปรับตัวลงแรงและเร็วเหลือเกิน จนล่าสุดราคามาอยู่ที่ระดับ 271 บาทต่ำกว่ามูลค่าหุ้นทางบัญชีที่ 292.62 บาท คิดเป็นสัดส่วนราคาต่อมูลค่าหุ้นทางบัญชี (พี/บีวี)แค่ 0.93 เท่าและสัดส่วนราคาต่อกำไรต่อหุ้น (พี/อี) เพียง 9.8 เท่าเท่านั้น แต่หุ้นก็ยังคงถูกเมินจากนักลงทุน...
“ชนินท์ ว่องกุศลกิจ” ประธานเจ้าหน้าที่บริหาร บริษัท บ้านปู ให้สัมภาษณ์ระหว่างเดินทางไปประเทศจีน ว่า ราคาหุ้นบริษัทที่ปรับตัวลงมาซื้อขายต่ำกว่ามูลค่าหุ้นทางบัญชี บริษัทก็ได้ติดตามความเคลื่อนไหว และเห็นว่าหุ้นที่มีมูลค่าการซื้อขายมากถึง 1,023 ล้านบาทเมื่อวันที่ 5 มิ.ย.ที่ผ่านมา ซึ่งอาจจะเป็นไปได้ว่าเป็นการซื้อของกองทุนที่มีนโยบายลงทุนมากกว่า 1 ปี 
หุ้นบ้านปูถูกนักลงทุนต่างชาติขายมามาก จากที่เคยถือสัดส่วนสูงถึง 60% รวมเอ็นวีดีอาร์ด้วย แต่ตอนนี้ลงมาเหลือประมาณ 31-32% สาเหตุที่ราคาหุ้นยังคงลดลงอยู่ขณะนี้ อาจจะเกิดจากนักลงทุนมองสั้นๆ 12 เดือน เห็นว่าราคาถ่านหินฟื้นตัวขึ้นช้ากว่าที่คาด ตอนนี้อยู่ที่ 85-86 เหรียญสหรัฐ และคาดว่าไตรมาส 4 น่าจะขึ้นไปถึง 95-97 เหรียญสหรัฐ แต่การทำธุรกิจถ่านหินจะต้องมองยาวๆ ลูกค้าที่ซื้อมานานก็ยังดีอยู่ 
อย่างไรก็ตาม มั่นใจว่า ราคาถ่านหินได้ผ่านจุดต่ำสุดแล้ว แต่จะใช้เวลาฟื้นตัวอีกสักกี่เดือนเป็นเรื่องที่คาดการณ์ยาก แต่ราคาถ่านหินที่ลดลงก็ไม่มีผลต่อบริษัท เนื่องจากได้ทำสัญญาขายล่วงหน้าไปแล้ว มากกว่า 90% ในส่วนการผลิตของอินโดนีเซีย 29 ล้านตันและที่ออสเตรเลีย 
สำหรับอุตสาหกรรมที่ย่ำแย่มาตั้งแต่ปีที่ผ่านมา ตอนนี้เริ่มเห็นบริษัทขาดทุนแล้ว จึงมองเห็นโอกาสในการซื้อทรัพย์สินภายในปีนี้ ซึ่งบ้านปูสนใจธุรกิจถ่านหินและโรงไฟฟ้า แต่จะสามารถซื้อได้หรือไม่ ต้องขอดูเรื่องราคาและเงื่อนไขเป็นสำคัญก่อน 
นอกจากนี้ คาดว่าอีกประมาณ 2 เดือน รัฐบาลใหม่ของจีนน่าจะมีนโยบายอัดฉีด กระตุ้นให้เศรษฐกิจเติบโตเร็วขึ้น ทำให้ปริมาณถ่านหินที่ยังล้นอยู่ในขณะนี้ก็จะเหลือน้อยลง โดยปัจจุบันจีนก็ไม่ได้นำเข้าลดลง แม้ว่ารัฐบาลใหม่จะมีการควบคุมบ้างก็ตาม 
ช่วงที่ถ่านหินยังฟื้นตัวไม่ดี เราก็มีรายได้จากธุรกิจโรงไฟฟ้าทั้งจากบีแอลซีพี โรงไฟฟ้าจากจีน และโรงไฟฟ้าหงสาก็จะเสร็จในไตรมาส 4 ปี 2558 
ขณะเดียวกัน บริษัทใช้กลยุทธ์ปรับตัวทำให้แข็งแกร่ง ฝ่ายบริหารเน้นการบริหารเงินสดให้ดี ซึ่งปีที่ดีๆ เคยมีถึง 1,000 ล้านเหรียญสหรัฐ ตอนนี้อาจจะมี 800-900 ล้านเหรียญสหรัฐ นอกจากนี้ยังดูว่าจะลดต้นทุนอะไรได้อีกในปีหน้า เพื่อให้บริษัทสามารถจ่ายเงินปันผลต่อเนื่อง โดยมีนโยบายจ่ายเงินปันผลในอัตราไม่ต่ำกว่า 50% ของกำไร แต่ปีก่อนจ่าย 18 บาทต่อหุ้น คิดเป็น 53% ของกำไรสุทธิ 
นอกจากนี้ ราคาหุ้นที่ปรับตัวลง บริษัทได้มีการซื้อหุ้นคืนจากตลาดหลักทรัพย์ ตกประมาณวันละ 10% ของมูลค่าการซื้อขาย และจนถึงวันที่ 5 มิ.ย. 2556 ซื้อได้ทั้งสิ้น 7,717,200 หุ้นคิดเป็นสัดส่วน 2.84% มูลค่ารวม 2,525.17ล้านบาท
บ้านปูมีการจ่ายเงินปันผลมาตลอด ปี 2555ให้ผลตอบแทน 5.10% แม้ปีนี้จะได้ลดลงบ้างแต่ราคาหุ้นก็ลงมาอยู่ในระดับที่น่าสนใจควรจะซื้อเก็บไว้บ้าง